2. ปัจจัยความเสี่ยง

ปัจจุบันสถานการณ์ต่าง ๆ ได้มีการเปลี่ยนแปลงไปอย่างมากและรวดเร็ว
การบริหารความเสี่ยงจึงเป็นสิ่งที่มีความสำคัญช่วยให้บริษัทฯ
สามารถอยู่รอดได้เมื่อมีเหตุการณ์ที่ไม่คาดคิดเกิดขึ้น ดังนั้น บริษัทฯ
จึงได้มีการติดตามสถานการณ์และปัจจัยความเสี่ยงต่างๆ อย่างใกล้ชิดและต่อเนื่อง
รวมทั้งได้ทำการประเมินผลกระทบที่อาจจะเกิดขึ้นต่อบริษัทฯ ทั้งในระยะสั้นและระยะยาว
เพื่อใช้เป็นแนวทางในการบริหารจัดการความเสี่ยงต่างๆ เหล่านั้น ด้วยเหตุนี้ บริษัทฯ
จึงมีความจำเป็นอย่างยิ่งที่ต้องมีกลไกการบริหารงานสร้างความแข็งแกร่งและเตรียมการรับมือไว้รอบด้านเป็นการล่วงหน้าเพื่อให้บริษัทฯ
สามารถดำรงอยู่ได้ตลอดไป

ในการบริหารจัดการความเสี่ยง บริษัทฯ ได้ดำเนินตามกรอบการบริหารความเสี่ยงของ COSO ERM
Framework โดยบริษัทฯ ได้มีการจัดตั้งคณะกรรมการบริหารความเสี่ยง
เพื่อพิจารณาเกี่ยวกับปัจจัยเสี่ยงต่างๆ ของบริษัทฯ
ตลอดจนพิจารณาแนวทางในการบริหารจัดการความเสี่ยงเหล่านั้น
เพื่อให้ความเสี่ยงเหล่านั้นอยู่ในระดับที่ยอมรับได้ (Risk Appetite)
และได้กำหนดให้ทุกหน่วยงาน ในฐานะเจ้าของความเสี่ยง (Risk Owner)
มีหน้าที่ในการกำกับดูแลและบริหารความเสี่ยงที่อยู่ในความรับผิดชอบของตน แต่อย่างไรก็ตาม
ปัจจัยความเสี่ยงอันอาจจะเกิดขึ้นได้กับบริษัทฯ ซึ่งหากเกิดขึ้นอาจมีผลกระทบต่อผลการดำเนินงาน
และ/หรือ ฐานะการเงิน ทำให้ไม่เป็นไปตามที่ควรจะเป็นในสถานการณ์ปกติ
และ/หรืออาจมีผลกระทบต่อความสามารถในการบรรลุวัตถุประสงค์และเป้าหมายของบริษัทฯ
และอาจมีความเสี่ยงอื่นๆ ซึ่งไม่อาจทราบได้ในขณะนี้
หรือเป็นความเสี่ยงที่พิจารณาในขณะนี้ว่าไม่มีผลกระทบในสาระสำคัญต่อการดำเนินธุรกิจของบริษัทฯ
โดยปัจจัยความเสี่ยงหลักที่เกี่ยวข้องกับบริษัทฯ โดยตรงที่บริษัทฯ
ทราบและพิจารณาว่าหากเกิดขึ้นอาจมีผลกระทบต่อบริษัทฯ นั้น สามารถสรุปพอสังเขปได้ดังนี้

1.  ความเสี่ยงด้านการดำเนินงาน

1.1 การเกิดโรคระบาดในสัตว์

การดำเนินธุรกิจการเลี้ยงสัตว์นั้น ในภาพรวมอาจจะได้รับผลกระทบ หากเกิดโรคระบาดในสัตว์
ถึงแม้ว่าโรคระบาดต่างๆ ที่เกิดขึ้นในสัตว์ ส่วนใหญ่อาจจะไม่สามารถติดต่อถึงคนได้
แต่ก็สร้างความตื่นตระหนกและความเชื่อมั่นในความปลอดภัยของการบริโภคเนื้อสัตว์
ทำให้มีการบริโภคลดลงได้ และส่งผลกระทบโดยตรงต่อการดำเนินงานของบริษัทฯ
โดยเฉพาะโรคไข้หวัดนกที่ระบาดในฟาร์มเลี้ยงไก่
ถึงแม้ว่าจะไม่ส่งผลกระทบโดยตรงต่อผลผลิตของบริษัทฯ
แต่ก็ส่งผลกระทบต่อความเชื่อมั่นของผู้บริโภคอย่างมีนัยสำคัญที่จะหลีกเลี่ยงการบริโภคเนื้อไก่ได้
และหากโรคระบาดมีความรุนแรงยังอาจส่งผลกระทบต่อเนื่องถึงการค้าขายระหว่างประเทศและการส่งออกสินค้ายังถูกจำกัดอีกด้วย

การบริหารความเสี่ยง

บริษัทฯ ได้มีการติดตาม ดูแล
และเฝ้าระวังการเกิดโรคระบาดในสัตว์ทั้งในประเทศและต่างประเทศ
มีการบริหารความเสี่ยงโดยการปรับปรุงเทคโนโลยีระบบการเลี้ยงไก่ที่ทันสมัยโรงเรือนเป็นระบบปิดปรับอากาศ
(Evaporative Cooling System)
ใช้นโยบายและวิธีปฏิบัติเกี่ยวกับการเลี้ยงสัตว์และความเป็นอยู่ที่ดีของสัตว์ตามมาตรฐานสากล
การบริหารการจัดการ ระบบสุขาภิบาล และ การดำเนินการปรับปรุงมาตรฐานสุขอนามัยของฟาร์ม
อีกทั้งมีมาตรการดูแลป้องกันไม่ให้เกิดโรคระบาดในฟาร์มเลี้ยงไก่ ซึ่งบริษัทฯ
ได้รับการรับรองจากกรมปศุสัตว์ กระทรวงเกษตรและสหกรณ์
ในเรื่องของการปฏิบัติทางการเกษตรที่ดีสำหรับฟาร์มไก่พันธุ์ สถานที่ฟักไข่สัตว์ปีก
และฟาร์มเลี้ยงไก่เนื้อ นอกจากนี้ ยังได้มีการพัฒนาบุคลากรของบริษัทให้มีความรู้
ความเข้าใจเกี่ยวกับการระบาดของโรคให้ทันสมัยตลอดเวลา
รวมทั้งมีการประเมินหาปัจจัยเสี่ยงของการเกิดโรคระบาด ตลอดจนการจัดทำการเตือนภัยล่วงหน้า
(Early Warning) เพื่อป้องกันการเกิดโรคระบาดไม่ให้เกิดการแพร่กระจาย

แม้ว่าบริษัทฯ จะสามารถลดผลกระทบดังกล่าวลงได้จากมาตรฐานการผลิต
แต่อาจได้รับผลกระทบทางอ้อมซึ่งเป็นผลกระทบต่ออุตสาหกรรมในภาพรวม
และส่งผลกระทบต่อเนื่องถึงความสามารถในการก่อให้เกิดรายได้ของบริษัทฯด้วยเช่นกัน
สำหรับสถานการณ์การเกิดโรคระบาดไข้หวัดนกที่ผ่านมานั้น
ปัจจุบันสถานการณ์ดังกล่าวได้คลี่คลายจนกลับมาสู่ภาวะเกือบเป็นปกติ
และสามารถส่งออกไก่สดแช่แข็งได้ เว้นแต่ประเทศผู้นำเข้า ประเทศญี่ปุ่น
ยังไม่อนุญาตให้นำเข้าสินค้าเนื้อสัตว์ปีกที่ยังไม่ได้แปรรูปเป็นสินค้าปรุงสุก

1.2 ความผันผวนของราคาวัตถุดิบที่ใช้ในการผลิตอาหารสัตว์

ความผันผวนของราคาวัตถุดิบที่ใช้ในการผลิตอาหารสัตว์ซึ่งเป็นต้นทุนหลักของการผลิตอาหารสัตว์ที่เป็นสินค้าโภคภัณฑ์
เช่น ข้าวโพด กากถั่วเหลือง ปลาป่น
ซึ่งราคาจะเปลี่ยนแปลงไปตามความต้องการใช้และปริมาณของผลผลิตในแต่ละช่วงและฤดูกาล
ประกอบกับถูกกำหนดโดยอุปสงค์และอุปทานในตลาดโลกและในประเทศไทย
โดยปัจจัยที่มีผลต่ออุปสงค์ของวัตถุดิบเหล่านี้ นอกจากความต้องการใช้เพื่อการผลิตอาหารสัตว์แล้ว
ยังรวมถึงความต้องการนำวัตถุดิบบางประเภทไปใช้ในการผลิตพลังงานทดแทน
ตลอดจนการเก็งกำไรในตลาดซื้อขายสินค้าโภคภัณฑ์ล่วงหน้า ซึ่งปัจจัยต่างๆ
เหล่านี้อาจส่งผลต่อความผันผวนของราคาวัตถุดิบ
ในด้านอุปทานของวัตถุดิบเหล่านี้มีความผันแปรไปตามสภาวะอากาศที่แปรปรวน
หรือภัยธรรมชาติที่อาจทำให้ผลผลิตไม่เป็นไปตามเป้าหมาย
ซึ่งสิ่งเหล่านี้อยู่เหนือความควบคุมและคาดหมายของบริษัทฯ ทำให้บริษัทฯ
มีความเสี่ยงที่ราคาของวัตถุดิบอาจมีความผันผวน ซึ่งหากราคามีการปรับตัวสูงขึ้นจากที่บริษัทฯ
ประมาณการไว้ ก็ย่อมจะส่งผลกระทบทำให้บริษัทฯ มีต้นทุนการผลิตทั้งอาหารสัตว์และเนื้อไก่ที่สูงขึ้น

การบริหารความเสี่ยง

บริษัทฯ
บริหารความเสี่ยงด้วยการมีหน่วยงานกลางที่มีความชำนาญในการจัดซื้อวัตถุดิบเหล่านี้โดยเฉพาะ
เพื่อทำการติดตามข่าวสารที่เกี่ยวข้องอย่างใกล้ชิด รวมทั้งจัดหาแหล่งวัตถุดิบที่มีคุณภาพ
และสรรหาวัตถุดิบให้มีปริมาณเพียงพอต่อความต้องการใช้ในการผลิต นอกจากนั้น
บริษัทฯได้จัดสร้างสถานที่จัดเก็บวัตถุดิบที่ได้มาตรฐานและมีขนาดใหญ่เพียงพอในการจัดเก็บวัตถุดิบเป็นระยะเวลานาน
ในกรณีที่มีการคาดการณ์ว่าราคาวัตถุดิบมีแนวโน้มจะปรับตัวสูงขึ้นในอนาคต อีกทั้งบริษัทฯ
ยังมีหน่วยงานวิจัยในการจัดหาวัตถุดิบทดแทนที่มีคุณภาพเท่าเทียมมาใช้ในการผลิต
รวมถึงมีการใช้อนุพันธ์ทางการเงินในการบริหารความเสี่ยงจากความผันผวนของราคาวัตถุดิบที่นำเข้าจากต่างประเทศ
สำหรับราคาอาหารสัตว์นั้น บริษัทฯ สามารถปรับเปลี่ยนราคาขายอาหารสัตว์
ให้สอดคล้องกับต้นทุนวัตถุดิบอาหารสัตว์ที่เพิ่มขึ้นได้
โดยการขออนุมัติการปรับขึ้นราคาจากกรมการค้าภายใน
ทั้งนี้อาหารสัตว์เป็นสินค้าที่หน่วยงานของรัฐควบคุมราคาจำหน่าย
ทำให้การขอปรับราคาขายอาจปรับได้ไม่เท่ากับการเพิ่มขึ้นของราคาวัตถุดิบในบางครั้ง

  1.3 ความผันผวนของราคาสัตว์มีชีวิต และเนื้อสัตว์

ธุรกิจการเลี้ยงสัตว์ของบริษัทฯ ซึ่งมีสินค้าหลัก คือ ลูกไก่มีชีวิตและผลิตภัณฑ์เนื้อไก่
ซึ่งสร้างรายได้ให้แก่บริษัทฯ โดยราคาของสินค้าเหล่านี้
ถูกกำหนดโดยอุปสงค์และอุปทานของตลาดในแต่ละช่วงเวลา โดยปัจจัยที่ส่งผลกระทบต่อ
อุปสงค์ประกอบด้วยกำลังซื้อ ความเชื่อมั่น รวมถึงความต้องการตามฤดูกาล
ซึ่งหากปริมาณผลผลิตมีมากเกินกว่าอุปสงค์ของสินค้านั้น
ก็อาจทำให้ราคาปรับตัวลดลงต่ำกว่าราคาที่คาดการณ์ไว้และกระทบต่ออัตรากำไรของบริษัทฯ

การบริหารความเสี่ยง

บริษัทฯ บริหารความเสี่ยงจากความผันผวนของราคาลูกไก่มีชีวิตและผลิตภัณฑ์เนื้อไก่
ด้วยการกระจายประเภทของผลิตภัณฑ์เนื้อไก่เป็นหลายประเภท
เพื่อเพิ่มมูลค่าในตัวสินค้าให้มีความหลากหลาย และเพื่อเป็นทางเลือกหลายทาง แต่อย่างไรก็ตาม
สำหรับราคาลูกไก่มีชีวิต เนื้อไก่ และชิ้นส่วนไก่
ก็อาจจะอยู่เหนือความควบคุมและคาดหมายของบริษัทฯ ได้

  1.4 ความผันผวนของราคาน้ำมันเชื้อเพลิง

ในช่วงที่ผ่านมา ราคาน้ำมันในตลาดโลกมีความผันผวนอย่างมาก
ซึ่งยากที่จะหลีกเลี่ยงผลกระทบจากภาวะความผันผวนของราคาน้ำมันในตลาดโลก
จากความผันผวนดังกล่าว ส่งผลให้ต้นทุนการผลิต และต้นทุนการขนส่งต้องปรับตัวสูงขึ้น
ซึ่งก่อให้เกิดผลกระทบทั้งทางตรงและทางอ้อมของบริษัทฯ

การบริหารความเสี่ยง

บริษัทฯ บริหารความเสี่ยงจากความผันผวนของราคาน้ำมันเชื้อเพลิง ด้วยระบบโลจิสติกส์
โดยบริษัทย่อย มีโรงงานอาหารสัตว์ 1 แห่ง ที่ อ.บ้านบึง
จ.ชลบุรีซึ่งจะทำให้ต้นทุนการขนส่งของกลุ่มบริษัทฯ ลดลง เนื่องจากกลุ่มบริษัทฯ
สามารถลดระยะทางการขนส่งอาหารไก่จากโรงงานอาหารสัตว์จากเดิมที่ อ.บางปลากด
จ.สมุทรปราการ ไปยังฟาร์มเลี้ยงไก่ของกลุ่มบริษัทฯ ที่จังหวัดชลบุรีได้

1.5 ความเชื่อมั่นของผู้บริโภคในเรื่องความปลอดภัยของอาหาร

ปัจจุบันผู้บริโภคได้ให้ความสำคัญในเรื่องความสด สะอาด ปลอดภัย
ของสินค้าเนื้อไก่และสินค้าปรุงสุกมากขึ้น ดังนั้นการดำเนินงานของบริษัทฯ อาจได้รับผลกระทบ
หากความเชื่อมั่นของผู้บริโภคต่อคุณภาพและความปลอดภัยของสินค้าของบริษัทฯ ลดลง
จากความเสี่ยงที่มีสินค้าเน่าเสีย หรือมีสารปนเปื้อน ซึ่งอาจเกิดขึ้นได้ตลอดทั้งกระบวนการผลิต
และทั้งที่เกิดจากวัตถุดิบอื่นๆ ที่ใช้ประกอบในการแปรรูป ระบบการจัดการขนส่ง
หรือระบบการจัดเก็บสินค้า จนถึงผู้บริโภค ดังนั้น บริษัทฯ
จำเป็นอย่างยิ่งต้องจัดให้มีกระบวนการทำงานที่มั่นใจได้ว่าผู้บริโภคสินค้าของบริษัทจะได้บริโภคสินค้าที่มีความสด
สะอาด และปลอดภัย

การบริหารความเสี่ยง

เพื่อลดความเสี่ยงในเรื่องผลกระทบต่อความเชื่อมั่นของผู้บริโภคในเรื่องความปลอดภัยของอาหาร
บริษัทฯ ให้ความสำคัญอย่างยิ่งในเรื่องของกระบวนการผลิตที่ต้องได้มาตรฐานสากล
มีกระบวนการตรวจสอบย้อนกลับ และรับประกันคุณภาพ (Quality Assurance)
ในการผลิตทุกขั้นตอน โดยทำการควบคุมคุณภาพสินค้าตั้งแต่การเลือกวัตถุดิบที่มาใช้ในการผลิต
การตรวจรับวัตถุดิบ กระบวนการผลิต การออกแบบบรรจุภัณฑ์ การบรรจุหีบห่อ การขนส่ง
จนถึงการจัดเก็บสินค้าก่อนถึงผู้บริโภค ให้เป็นไปตามมาตรฐานที่กำหนดไว้
รวมทั้งมีการจัดการให้มีการตอบสนองต่อข้อร้องเรียน หรือการเรียกคืนสินค้า (Product Recall)
ในกรณีที่จำเป็นอย่างรวดเร็ว เพื่อความปลอดภัยของผู้บริโภค
อีกทั้งตอบสนองผู้บริโภคและลูกค้าให้เกิดความเชื่อมั่นในคุณภาพสินค้าของบริษัทฯ

  1.6 การตอบสนองความต้องการและความพึงพอใจแก่ผู้บริโภค

ในสังคมปัจจุบันพฤติกรรมผู้บริโภคมีการเปลี่ยนแปลงอย่างรวดเร็ว
ย่อมส่งผลกระทบต่อการพัฒนาผลิตภัณฑ์ของบริษัทฯ
จึงจำเป็นต้องศึกษาและทำความเข้าใจถึงพฤติกรรมของผู้บริโภค(Consumer Behavior)
ทั้งในประเทศและต่างประเทศเป็นอย่างดี
เพื่อให้สามารถผลิตสินค้าให้ตรงกับความต้องการของผู้บริโภคได้อย่างเหมาะสม
รวมถึงตอบสนองความต้องการ(Need) ของผู้บริโภคให้มากที่สุด และการสร้างความพึงพอใจ (
Satisfaction ) แก่ผู้บริโภค

การบริหารความเสี่ยง

บริษัทฯ
มีหน่วยงานที่ศึกษาและติดตามแนวโน้มการเปลี่ยนแปลงพฤติกรรมผู้บริโภคทั้งในประเทศและต่างประเทศอยู่ตลอดระยะเวลาที่ผ่านมา
เพื่อนำผลการศึกษามาปรับปรุงวางแผนในการพัฒนาผลิตภัณฑ์ให้เกิดความหลากหลาย
รวมถึงการวางแผนด้านการตลาด เพื่อเสนอเป็นทางเลือกแก่ผู้บริโภค
และสามารถตอบสนองความต้องการอีกทั้งสร้างความพึงพอใจแก่ผู้บริโภคได้เป็นอย่างดี

2.  ความเสี่ยงด้านการบริหารและการจัดการ

บริษัทฯ มีผู้ถือหุ้นรายใหญ่ถือหุ้นมากกว่าร้อยละ 50 โดยกลุ่มตระกูลศิริมงคลเกษม ถือหุ้นในบริษัทฯ
คิดเป็นร้อยละ 60 ของจำนวนหุ้นที่จำหน่ายได้แล้วทั้งหมดของบริษัทฯ
ซึ่งทำให้กลุ่มศิริมงคลเกษมสามารถควบคุมมติที่ประชุมผู้ถือหุ้นได้เกือบทั้งหมดไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทฯ กำหนดให้ต้องได้รับเสียง 3 ใน 4 ของที่ประชุมผู้ถือหุ้น
ดังนั้นผู้ถือหุ้นรายอื่นจึงไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นรายใหญ่เสนอได้

การบริหารความเสี่ยง

บริษัทฯ ได้ให้คำชี้แจงกับผู้ถือหุ้นรายใหญ่ เกี่ยวกับเงื่อนไข หลักเกณฑ์ต่างๆ
รวมถึงใช้ดุลพินิจอย่างระมัดระวัง เพื่อให้ได้มาซึ่งเป็นประโยชน์ต่อบริษัทฯ
การบริหารจัดการธุรกิจที่เป็นธรรมและโปร่งใส ยุติธรรมโดยที่ผู้มีอำนาจบริหารจัดการธุรกิจนั้นๆ
มีความรับผิดชอบต่อหน้าที่และผลการกระทำของตนต่อผู้ที่มีส่วนได้ส่วนเสียกับบริษัททุกราย
รวมถึงผู้ถือหุ้น เจ้าหนี้ พนักงาน ลูกค้า คู่ค้า ตลอดจนประชาชน

3.  ความเสี่ยงด้านการเงิน

  3.1 ความผันผวนของอัตราแลกเปลี่ยนเงินตราต่างประเทศ

บริษัทฯ มีรายการค้าที่เป็นเงินตราต่างประเทศ ทั้งที่เป็นการส่งออกและการนำเข้า ดังนั้นบริษัทฯ
อาจได้รับผลกระทบจากความผันผวนของอัตราแลกเปลี่ยนเงินตราต่างประเทศ
ซึ่งในส่วนของการส่งออก
หากเงินบาทแข็งค่าขึ้นย่อมส่งผลต่อรายได้ที่ได้รับเมื่อแปลงเป็นสกุลเงินบาทลดลง
สำหรับในส่วนการนำเข้าวัตถุดิบที่ใช้ในการผลิตอาหารสัตว์ หากเงินบาทอ่อนค่าลง
จะส่งผลต่อต้นทุนวัตถุดิบเมื่อแปลงเป็นสกุลเงินบาทสูงขึ้น ประกอบกับบริษัทฯ
ยังมีการนำเข้าเครื่องจักร วัสดุ และอุปกรณ์บางส่วนจากต่างประเทศ

การบริหารความเสี่ยง

บริษัทและบริษัทย่อย ได้มีการบริหารจัดการความเสี่ยงโดยใช้เครื่องมือทางการเงิน
โดยมีนโยบายทำสัญญาซื้อขายเงินตราต่างประเทศล่วงหน้าไว้กับสถาบันการเงินหลายแห่งสำหรับรายการค้าที่เป็นเงินตราต่างประเทศ
เพื่อคุ้มครองความเสี่ยงด้านความผันผวนของอัตราแลกเปลี่ยนเงินตราต่างประเทศ
และยังทำให้บริษัทฯ ทราบถึงต้นทุนที่แน่นอน ช่วยให้การกำหนดราคาขายมีประสิทธิภาพยิ่งขึ้น
และเป็นหลักประกันได้ในระดับหนึ่งว่าบริษัทฯ จะมีกำไรตามที่ตั้งไว้ อย่างไรก็ตาม
การทำสัญญาดังกล่าวไม่ได้ประกันว่าบริษัทฯ
จะสามารถจัดการกับอัตราแลกเปลี่ยนได้ในอัตราที่ดีกว่าตลาด
เนื่องจากอัตราแลกเปลี่ยนนั้นเป็นสิ่งที่ไม่สามารถคาดการณ์ได้อย่างแม่นยำขณะที่ทำสัญญา

3.2 ความผันผวนของอัตราดอกเบี้ย

ความเสี่ยงจากอัตราดอกเบี้ยเกิดจากการเปลี่ยนแปลงในอนาคตของอัตราดอกเบี้ยในตลาด
ซึ่งมีผลกระทบต่อการดำเนินงานและกระแสเงินของบริษัทฯ

  การบริหารความเสี่ยง

บริษัทฯ
บริหารความเสี่ยงด้วยการมีหน่วยงานที่คอยติดตามการเคลื่อนไหวของทิศทางของอัตราดอกเบี้ยอย่างใกล้ชิด
นอกจากนี้ บริษัทฯ มีนโยบายป้องกันความเสี่ยงจากการผันผวนของอัตราดอกเบี้ย
ด้วยการใช้อัตราดอกเบี้ยคงที่ เพื่อให้บริษัทมีต้นทุนทางการเงินที่เหมาะสมตามภาวะการตลาด ณ
ขณะนั้น

4.  ความเสี่ยงด้านกฎ ระเบียบ ข้อบังคับ

การกีดกันทางการค้าระหว่างประเทศ บริษัทฯ มีการดำเนินธุรกิจส่งออกไปยังหลายประเทศ
ปัจจุบันแม้การกีดกันทางการค้าระหว่างประเทศโดยใช้ระบบกำแพงภาษีศุลกากรได้ลดบทบาทลงตามนโยบายการค้าเสรีโลก
แต่ประเทศผู้นำเข้าได้มีการกีดกันทางการค้าในรูปแบบใหม่ที่ไม่ใช่ภาษีเกิดขึ้น เช่น
การกำหนดโควต้า การเพิ่มมาตรการด้านสุขอนามัย รวมทั้งการกำหนดมาตรฐานการนำเข้าให้สูงขึ้น
การที่จะเปิดตลาดใหม่หรือขยายตลาดไปยังประเทศอื่น อาจไม่สามารถกระทำได้ง่าย
หรืออาจจะต้องใช้ระยะเวลานาน
เนื่องจากแต่ละประเทศมีนโยบายปกป้องอุตสาหกรรมการปศุสัตว์ของแต่ละประเทศไว้
การเปลี่ยนแปลงปัจจัยดังกล่าว อาจมีผลกระทบต่อต้นทุนการผลิต
ยอดขายและความสามารถในการทำกำไรในอนาคตของบริษัทฯ
ไม่ว่าทางตรงหรือทางอ้อมอย่างมีนัยสำคัญ
อีกทั้งยังส่งผลกระทบต่อความสามารถในการแข่งขันของอุตสาหกรรมการส่งออกโดยรวม

  การบริหารความเสี่ยง

เพื่อลดความเสี่ยงในเรื่องการกีดกันทางการค้าระหว่างประเทศ บริษัทฯ
ให้ความสำคัญอย่างต่อเนื่องในเรื่องของกฎระเบียบการค้าระหว่างประเทศ
เพื่อให้มีข้อมูลและข่าวสารที่ทันต่อเหตุการณ์
อันจะได้นำมาศึกษาและพัฒนากลยุทธ์ในการดำเนินธุรกิจให้สอดคล้องกับกฎระเบียบต่างๆ
แต่อย่างไรก็ตาม การกีดกันทางการค้าเป็นความเสี่ยงที่ไม่สามารถคาดการณ์ได้ว่าจะเกิดขึ้นเมื่อใด
ซึ่งการบริหารความเสี่ยงเพื่อไม่ให้ได้รับผลกระทบต่อการดำเนินงานอาจจะไม่สามารถดำเนินการได้อย่างครอบคลุม